## Odluka o određivanju operatora koji su obvezni dostaviti sve potrebne podatke za utvrđivanje tržišta završavanja SMS poruka u određenu pokretnu javnu komunikacijsku mrežu

### NN 42/2009 (6.4.2009.), Odluka o određivanju operatora koji su obvezni dostaviti sve potrebne podatke za utvrđivanje tržišta završavanja SMS poruka u određenu pokretnu javnu komunikacijsku mrežu

42 06.04.2009 Odluka o određivanju operatora koji su obvezni dostaviti sve potrebne podatke za utvrđivanje tržišta
završavanja SMS poruka u određenu pokretnu javnu komunikacijsku mrežu

HRVATSKA AGENCIJA ZA POŠTU I ELEKTRONIČKE KOMUNIKACIJE

957

Temeljem članka 14. stavka 4. i članka 53. stavka 3. Zakona o elektroničkim komunikacijama (»Narodne novine« 73/08; dalje u tekstu: ZEK), a sukladno članku 202. Zakona o općem upravnom postupku (»Narodne novine« 53/91, 103/96; dalje u tekstu: ZUP), u postupku pokrenutom po službenoj dužnosti radi određivanja koji su operatori obvezni dostaviti sve potrebne podatke za utvrđivanje mjerodavnih tržišta, Vijeće Hrvatske agencije za poštu i elektroničke komunikacije (dalje u tekstu: Vijeće Agencije) je na sjednici održanoj 26. siječnja 2008. godine, donijelo sljedeću

ODLUKU

I. Određuju se operatori koji su obvezni dostaviti sve potrebne podatke za utvrđivanje tržišta završavanja (terminacije) SMS poruka u određenu pokretnu javnu komunikacijsku mrežu:

• Tele2 d.o.o., Ulica grada Vukovara 269 d, 10 000 Zagreb,

• T-Mobile Hrvatska d.o.o., Ulica grada Vukovara 23, 10 000 Zagreb,

• VIPnet d.o.o., Vrtni put 1, 10 000 Zagreb.

II. Ova odluka objavit će se u »Narodnim novinama«.

Obrazloženje

Stupanjem na snagu ZEK-a, u poglavlju VIII., koje govori o tržišnom natjecanju, definirano je da Hrvatska agencija za poštu i elektroničke komunikacije (dalje u tekstu: Agencija), sukladno odredbama iz članka 53. ZEK-a, utvrđuje tržišta podložna prethodnoj regulaciji.

U svrhu kvalitetnog provođenja postupaka iz članka 53. stavka 2. ZEK-a, odnosno kako bi se moglo utvrditi jesu li istodobno zadovoljena sva tri mjerila iz navedenog stavka, a kojima se utvrđuje je li određeno tržište podložno prethodnoj regulaciji, Agencija mora prikupiti sve potrebne podatke za utvrđivanje mjerodavnih tržišta i sukladno članku 53. stavku 3. ZEK-a može odrediti operatore koji su obvezni dostaviti sve potrebne podatke za utvrđivanje mjerodavnih tržišta.

Agencija je tijekom analize tržišta završavanja (terminacije) poziva u određenu pokretnu javnu komunikacijsku mrežu došla do zaključka da tržište završavanja (terminacije) SMS poruka u određenu pokretnu javnu komunikacijsku mrežu, koja je trenutno predmet regulacije, nije sastavni dio navedenog tržišta iz čega proizlazi da Agencija, u svrhu kvalitetnog provođenja postupaka iz članka 53. stavka 2. ZEK-a, odnosno kako bi se moglo utvrditi jesu li na navedenom tržištu istodobno zadovoljena sva tri mjerila iz navedenog stavka, a kojima se utvrđuje je li određeno tržište podložno prethodnoj regulaciji, mora prikupiti sve potrebne podatke za utvrđivanje mjerodavnog tržišta.

Utvrđivanje mjerodavnih tržišta podložnih prethodnoj regulaciji je preduvjet za provođenje postupaka određivanja i analize tržišta iz članka 54. ZEK-a.

Slijedom navedenog, Vijeće Agencije je, temeljem članka 53. stavka 3. ZEK-a i članka 202. ZUP-a, odlučilo kao u točki I. ove odluke.

Temeljem članka 14. stavka 4. ZEK-a, Vijeće Agencije odlučilo je kao u točki II. ove odluke.

UPUTA O PRAVNOM LIJEKU

Protiv ove odluke nije dopuštena žalba, ali se može pokrenuti upravni spor pred Upravnim sudom Republike Hrvatske u roku od 30 dana od dana primitka odluke.

Klasa: UP/I-344-01/08-01/1583

Urbroj: 376-11-08-01

Zagrebu, 26. siječnja 2008.

Predsjednik Vijeća Agencije
Gašper Gaćina, dipl. ing. el., v. r.

Odluka, NN 42/2009-957